**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.05.2025, ora 08.00 – 11.05.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.05.2025, ora 07.00**

**RÂURI**

**Debitele au fost în general în scădere**, exceptând cursurile Siretului, Prutului, cursul superior și mijlociu al Oltului, cursul mijlociu al Mureșului, cursurile mijlocii și inferior al Someșului, Ialomiței, Trotușului, Buzăului, Bistriței și cursurile inferioare ale Târnavelor, Arieșului, Sucevei, Moldovei, Putnei și Râmnicului Sărat, unde au fost în creștere ca urmare a propagării.

Pe afluenții Prutului, în bazinul Bârladului și pe râurile din Dobrogea debitele au fost staționare.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (peste 100%) pe râurile din bazinele hidrografice: Someșul Mare, Târnave, Argeș, Ialomița, Buzău, Trotuș, Bistrița, Suceava, bazinele superioare ale Mureșului și Oltului, și mai mici (sub 30%) pe râurile din bazinele hidrografice: Someşul Mic, Crasna, Barcău, Crişul Repede, Lotru, Vedea, Râmnicu Sărat, Bârlad, Jijia, unii afluenții ai Mureşului inferior, ai Oltului inferior și ai Argeșului superior.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi în creștere** ca urmare a precipitațiilor prognozate și propagării pe râurile din bazinele hidrografice: Vișeu, Iza, Tur, Someș (exceptând Someșul Mic), Siret, Prut, Târnave, Argeș, Ialomița, bazinul superior și mijociu al Oltului și bazinul superior Mureșului.

Pe râurile din bazinele hidrografice Crasna, Barcău și pe cele din Dobrogea debitele vor fi staționare, iar pe celelalte vor fi în scădere.

Sunt posibile scurgeri importante pe versanți, torenți şi pâraie, viituri rapide pe unele râuri mici cu posibile efecte de inundații locale şi creșteri de debite şi niveluri, cu posibile depăşiri ale COTELOR DE ATENȚIE, cu probabilitate mai mare pe cele din zonele de deal și de munte din jumătatea de nord-est a țării.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 10-11.05.2025 **a fost în creștere, având valoarea de 4400 m3/s**, sub media lunii **mai (7250 m3/s).**

În aval de Porţile de Fier debitele au fost în creștere pe sectorul Gruia–Bechet, staționare pe sectorul Corabia–Turnu Măgurele și în scădere pe sectorul Zimnicea–Tulcea.

**Debitul la intrarea în ţară** (secţiunea Baziaş) **va fi în creștere (4800 m3/s).**

În aval de Porțile de Fier debitele vor fi în creștere pe sectorul Gruia–Giurgiu și în scădere pe sectorul Oltenița-Tulcea.

**2.** **Situaţia meteorologică în intervalul 10.05.2025, ora 09.00 –11.05.2025, ora 06.00**

**Este în vigoare până pe data de 15.05.2025, la ora 10:00, mesajul de informare meteorologică** din atenționarea meteorologică nr. 46**, vizând vreme deosebit de rece, brumă și precipitații mixte la munte: “**în intervalul menționat vremea va fi deosebit de rece, sâmbătă în cea mai mare parte a țării, apoi îndeosebi în jumătatea nordică. Temperaturile maxime vor fi cuprinse, în general, între 11 și 19 grade. Minimele termice vor avea valori între 2 și 10 grade, mai scăzute în Maramureș, estul și sud-estul Transilvaniei, nordul Moldovei și în Dealurile de Vest, unde se va forma brumă. La munte, în special la altitudini de peste 1500 m vor fi și precipitații sub formă de lapoviță și ninsoare și local se va depune strat de zăpadă.”

**În ţară** vremea a fost rece pentru această dată, chiar deosebit de rece în regiunile sudice (abateri negative în general de 5...11 grade), unde valorile termice diurne au fost mai scăzute față de ziua precedentă. În Oltenia, Muntenia și Dobrogea nebulozitatea a persistat în prima parte a zilei, când pe arii restrânse a plouat slab, apoi cerul s-a degajat treptat. În restul teritoriului cerul a fost variabil, cu înnorări temporare după-amiaza și seara, dar mai ales pe parcursul noptii, când a plouat în Maramureș, în jumătatea de nord a Moldovei și în nordul Transilvaniei. La altitudini de peste 1500 m s-au semnalat precipitații sub formă de lapoviță și ninsoare. Este strat de zăpadă în zona montană înaltă, unde măsura la ora 21, pe platformele stațiilor meteorologice, până la 14 cm în Munții Bucegi. Vântul a suflat slab și moderat, cu unele intensificări pe crestele montane. Temperaturile maxime au fost cuprinse între 8 grade la Câmpulung și 21 de grade la Săcuieni, iar la ora 6 temperatura aerului avea valori cuprinse între -1 grad la Miercurea Ciuc și 12 grade la Mangalia. Noaptea pe arii restrânse s-a format ceață în regiunile sudice și în depresiuni și izolat s-a produs brumă în estul Transilvaniei.

**Observație:** în intervalul de diagnoză au fost emise 2 atenționări cod galben pentru fenomene meteorologice periculoase immediate, după cum urmează: 1 de către SRPV Sibiu și 1 de către CNPM pentru Muntenia.

**La Bucureşti** valorile termice au scăzut față de intervalul precedent, astfel că vremea a devenit deosebit de rece pentru această dată (abateri negative de 8...9 grade). Cerul a fost mai mult noros ziua, iar spre seară și noaptea a devenit senin. Dimineața, trecător a plouat slab. Vântul a suflat slab până la moderat. Temperatura maximă a fost de 14 grade la toate stațiile meteorologice, iar la ora 6 se înregistrau 6 grade la Filaret și Băneasa și 8 grade la Afumați.

**3. Prognoza meteorologică în intervalul 11.05.2025, ora 09.00-12.05.2025, ora 9.00**

**În ţară** vremea va fi deosebit de rece pentru această dată în jumătatea nordică a țării, iar în rest valorile termice vor fi mai ridicate față de ziua precedentă, însă se vor situa tot sub mediile multianuale specifice acestei perioade. Cerul va avea înnorări și temporar vor fi ploi, și cu carcater de aversă, pe parcursul zilei în Maramureș, Transilvania, Moldova și în cea mai mare parte a Crișanei, iar îndeosebi spre seară și noaptea în Dobrogea, pe arii relativ extinse în Muntenia, local în sudul Moldovei și al Transilvaniei. În Oltenia și Banat ploile se vor semnala doar pe arii restrânse. La munte, la altitudini în general de peste 1400 m, vor fi și precipitații sub formă de lapoviță și ninsoare și mai ales în Carpații Orientali se va depune strat de zăpadă. Izolat cantitățile de apă vor depăși 10...15 l/mp, iar în sud-est, spre seară vor fi posibile și descărcări electrice. Vântul va sufla slab și moderat, temporar cu intensificări la munte, în vest, centru, est și sud-est, cu viteze de 40...50 km/h. Temperaturile maxime vor fi de la 7....8 grade în nordul Moldovei, până spre 23 de grade în sudul Olteniei, iar cele minime se vor situa între 2 și 10 grade, pe arii restrânse mai scăzute în Maramureș, Transilvania, nord-vestul și centrul Moldovei și Dealurile de Vest, unde se va forma brumă. Izolat vor fi condiții de ceață.

**La Bucureşti** valorile termice vor fi mai ridicate față de ziua precedentă, dar se vor situa ușor sub media multianuală specifică acestei date. Temperatura maximă va fi de 20...21 de grade, iar minima va fi de 6...8 grade. Cerul va fi variabil, cu înnorări spre seară, dar mai ales noaptea, când temporar va ploua. Vântul va sufla în general slab ziua, iar noaptea

va deveni moderat, trecător cu intensificări (viteze de 35...45 km/h).

***II. CALITATEA APELOR***

**Pe râurile interioare**

**S.G.A. Dâmbovița** informează că în data de 10.05.2025 a fost semnalată o poluare a râului Ialomița în aval de Acumularea Pucioasa (str. Debarcader nr. 6) din cauza unei defecțiuni la Stația de Pompare Ape Uzate nr. 10 aparținând Companiei de Apă Târgoviște Dâmbovița-Secția Pucioasa, care a condus la deversarea de ape uzate menajere în râu prin intermediul unui canal. **Măsuri:** a fost golită conducta de refulare, a fost demontată vana defectă, a fost repornită stația de pompare. Intervențiile au început la ora 08:00 și au fost finalizate în jurul orei 09:00, stația de pompare și-a reluat funcționarea normală.

**A.B.A Prut-Bârlad** revine cu informații despre poluarea accidentală cu ape uzate a Acumulării Ezăreni, jud. Iași, produsă în data de 09.05.2025, la ora 20.30. S.G.A. Iași a trimis o echipă pentru investigații suplimentare și recoltare probe de apă de la fața locului. Fenomenul s-a produs ca urmare a unei avarii tehnice (șoc de tensiune) la sistemul de automatizare al pompelor din SPAU Capitol aparținând operatorului Apavital S.A. La ora 21:30 lucrările de remediere au fost finalizate și stația de pompare si-a reluat funcționarea. **Poluarea a fost sistată.**

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.N.M.A.P. Arad** **și G.N.M.-C.J. Arad** informează că în data de 10.05.2025, în jurul orei 13:30, a izbucnit un incendiu în zona noului centru comercial Agora de pe Calea Aurel Vlaicu, nr. 225-235, din municipiul Arad. Inițial s-au aprins deșeuri menajere (în special cartoane) și vegetația uscată de pe terenul din apropiere (cca 200 m), iar ulterior incendiul s-a extins și la fațadă și la acoperiș (cca 500 mp), manifestându-se cu degajări mari de fum. A fost emis mesaj RO Alert pentru avertizarea cetățenilor. Echipajele I.S.U. Arad au stins incendiul în jurul orei 18:30. Nu s-au înregistrat creșteri semnificative ale concentrațiilor indicatorilor de calitate la stația de monitorizare a calității aerului AR-2, situată la o distanță cca 1 km.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au Înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE ȘI DIGITALIZARE**